b'\n_START_ARTICLE_\nVTT\n_START_SECTION_\nHistoria\n_START_PARAGRAPH_\nTeknologian tutkimuskeskus VTT perustettiin nimell\xc3\xa4 Valtion Teknillinen tutkimuslaitos 16. tammikuuta 1942 lailla, joka tuli voimaan 1. helmikuuta 1942, harjoittamaan teknillist\xc3\xa4 tutkimustoimintaa tieteellisess\xc3\xa4 ja yleishy\xc3\xb6dyllisess\xc3\xa4 tarkoituksessa. Tarkoituksena oli my\xc3\xb6s tehostaa tuotantotoimintaa k\xc3\xa4ynniss\xc3\xa4 olleen sodan aikana. Tutkimuslaitos irrotettiin Oy Keskuslaboratorio \xe2\x80\x93 Centrallaboratorium Ab:st\xc3\xa4 (KCL) joka puolestaan t\xc3\xa4m\xc3\xa4n j\xc3\xa4lkeen keskittyi paperiteollisuuden keskeisten yritysten omistuksessa palvelemaan n\xc3\xa4iden tutkimustarpeita. VTT asetettiin toimimaan Kauppa- ja teollisuusministeri\xc3\xb6n alaisuuteen. Valtion teknillinen tutkimuslaitos jatkoi my\xc3\xb6s Aineenkoetuslaitoksen toimintaa._NEWLINE_Laitos sidottiin tiiviisti Teknillisen korkeakoulun (TKK) yhteyteen. Se kasvoi 1960-luvun puoliv\xc3\xa4liin menness\xc3\xa4 Suomen suurimmaksi tutkimuslaitokseksi. Valtion teknillisest\xc3\xa4 tutkimuslaitoksesta tehtiin uusi Valtion teknillinen tutkimuskeskus 1.3.1972 voimaan tulleella lailla ja sille siirrettiin aiemmin TKK:lle kuuluneita teht\xc3\xa4vi\xc3\xa4 ja tutkimusprofessuureja. VTT:n p\xc3\xa4\xc3\xa4rakennus Espoon Otaniemess\xc3\xa4 valmistui vuonna 1975. VTT:ll\xc3\xa4 on Otaniemess\xc3\xa4 maanalaista laboratoriotilaa l\xc3\xa4hes 6000 kuutiota ja 15\xc2\xa0000 neli\xc3\xb6metri\xc3\xa4 louhittuna yli 20 metrin syvyydess\xc3\xa4._NEWLINE_VTT:n organisaatio ja tapa toimia ovat uudistuneet sittemmin monta kertaa. 1990-luvulle asti se koostui noin 30 erillisest\xc3\xa4 laboratoriosta, joita on useissa saneerauksissa yhdistetty suuremmiksi yksik\xc3\xb6iksi. 1980-luvulta alkaen suurin osa rahoituksesta on ollut muuta kuin suoraa budjettirahoitusta._NEWLINE_Vuoden 2010 alussa VTT jakautui konsernirakenteeseen. Uusi VTT Group muodostui kolmesta tyt\xc3\xa4ryhti\xc3\xb6st\xc3\xa4, jotka olivat VTT Expert Services Oy, VTT Ventures Oy ja VTT International Oy. N\xc3\xa4it\xc3\xa4 hallinnoi emo-VTT. Vuonna 2015 Mittatekniikan keskus MIKES yhdistettiin VTT:hen ja samalla VTT:st\xc3\xa4 muodostettiin osakeyhti\xc3\xb6. Vuonna 2018 VTT myi testaus-, tarkastus- ja sertifiointipalveluja tarjoavan VTT Expert Services Oy:n Eurofins Scientific Groupille, koska Expert Servicesin kaupallinen palvelutoiminta ei sopinut VTT:n strategiaan.\n_START_SECTION_\n1940-luku: Sotilaallista toimintaa palvelevaa tutkimusta ja testausta\n_START_PARAGRAPH_\nVTT:n teki toimintansa alkuvuosina runsaasti tutkimusta ja testausta sotilaallista toimintaa varten yhdess\xc3\xa4 puolustusvoimien kanssa. Samanaikaisesti yritettiin parantaa my\xc3\xb6s kotirintaman kyky\xc3\xa4 puolustautua ja valmistua sodanj\xc3\xa4lkeiseen toimintaan. Paloteknillinen laboratorio kehitti muun muassa palamatonta kattohuopaa ja puumateriaalia. Sota-aikana VTT teki my\xc3\xb6s erilaisia elintarvike- ja polttoainetutkimuksia. Elintarvikelaboratorio tutki esimerkiksi heikkolaatuisia ruoka-aineita ja korviketuotteita, joita tuli markkinoille elintarvikepulan aikana. VTT teki sodan aikana l\xc3\xa4hes 2\xc2\xa0000 testausta.\n_START_SECTION_\n1950-luku: Painopiste testauksesta ja tarkastuksesta tutkimukseen\n_START_PARAGRAPH_\nVuonna 1950 VTT muodostui 15:st\xc3\xa4 laboratoriosta, joissa ty\xc3\xb6skenteli yhteens\xc3\xa4 242 tutkijaa. 1950-luvun puoliv\xc3\xa4liss\xc3\xa4 VTT teki tilausty\xc3\xb6n\xc3\xa4 jo yli 6\xc2\xa0000 testausta. Teollisuuden tutkimustarve kasvoi ja se joutui kansainv\xc3\xa4lisen kilpailun takia panostamaan yh\xc3\xa4 enemm\xc3\xa4n tuotteidensa laatuun ja tuotantomenetelmiin. Testaus s\xc3\xa4ilyi VTT:n toimenkuvassa, mutta ensisijaiseksi tavoitteeksi asetettiin tehd\xc3\xa4 yleist\xc3\xa4 tutkimusta maan talousel\xc3\xa4m\xc3\xa4n kehitt\xc3\xa4miseksi.\n_START_SECTION_\n1960-luku: Tutkimusta vientiteollisuuden tueksi\n_START_PARAGRAPH_\nVTT:st\xc3\xa4 kasvoi 1960-luvulla Suomen suurin tutkimuslaitos. 1960-luvun puoliv\xc3\xa4liss\xc3\xa4 VTT:ll\xc3\xa4 oli jo 26 laboratoriota, joissa ty\xc3\xb6skenteli yhteens\xc3\xa4 yli 400 tutkijaa._NEWLINE_Kehitystarpeiden lis\xc3\xa4\xc3\xa4ntyminen huomattiin esimerkiksi sahateollisuudessa. \xc2\xa0Puuteknillinen laboratorio alkoi tutkia puun ty\xc3\xb6st\xc3\xa4misen menetelmi\xc3\xa4 ja laitteita. Laboratoriossa kehitettiinkin uusi menetelm\xc3\xa4, joka pienensi sahausrakoa. Menetelm\xc3\xa4 s\xc3\xa4\xc3\xa4sti raaka-ainetta ja paransi sahausj\xc3\xa4lke\xc3\xa4._NEWLINE_VTT panosti omaan toimintaansa voimakkaasti hankkimalla uusia laitteita. Esimerkiksi metallurgian laboratorio hankki Yhdysvalloista Quantovac-laitteen. Laitteella pystyttiin m\xc3\xa4\xc3\xa4ritt\xc3\xa4m\xc3\xa4\xc3\xa4n koekappaleiden pitoisuuksia, ja se paljasti metallien rakenteen my\xc3\xb6s mikrotasolla. T\xc3\xa4llaista tietoa tarvittiin materiaali- ja korroosioilmi\xc3\xb6iden selvitt\xc3\xa4misess\xc3\xa4.\n_START_SECTION_\n1970-luku: Ratkaisuja yhteiskunnan haasteisiin\n_START_PARAGRAPH_\n1970-luvulla Suomessa vallinnut energiakriisi ja ymp\xc3\xa4rist\xc3\xb6kysymysten nousu julkisuuteen toi VTT:lle lis\xc3\xa4\xc3\xa4 tutkimuskohteita. Ne soveltuivat hyvin Jauhon tutkimuspoliittiseen ajatteluun. VTT osallistui my\xc3\xb6s muiden yhteiskunnallisten ongelmien ja teht\xc3\xa4vien ratkaisuun. Esimerkiksi liikenneonnettomuuksissa kuolleiden m\xc3\xa4\xc3\xa4r\xc3\xa4 alkoi nousta h\xc3\xa4lytt\xc3\xa4v\xc3\xa4sti 1960-luvulla. Vuosittain liikenteess\xc3\xa4 menehtyi tuolloin yli tuhat henke\xc3\xa4. VTT alkoi tutkia ongelmaa ja p\xc3\xa4\xc3\xa4tyi siihen tulokseen, ett\xc3\xa4 nopeusrajoituksilla voitaisiin selv\xc3\xa4sti v\xc3\xa4hent\xc3\xa4\xc3\xa4 onnettomuuksia. Tutkimusten perusteella Suomessa otettiin k\xc3\xa4ytt\xc3\xb6\xc3\xb6n nopeusrajoitukset, jotka vaihtelivat 80\xe2\x80\x93120 km/h tiest\xc3\xa4 riippuen._NEWLINE_Biotekniikan laboratorio hankki 1970-luvun puoliv\xc3\xa4liss\xc3\xa4 Suomessa valmistetun pilot-fermentorin. Sen avulla voitiin tutkia bioteknisi\xc3\xa4 prosesseja, kuten mikrobientsyymien, antibioottien ja yksisoluproteiinien tuottamista._NEWLINE_Todellinen edistysaskel saatiin korroosiotutkimuksissa 1970-luvulla, kun VTT:ll\xc3\xa4 suunniteltiin ja rakennettiin kiertopiirill\xc3\xa4 varustettu autoklaavilaitteisto. Sen avulla voitiin simuloida ydinvoimalaitosten todellisia korroosio-olosuhteita._NEWLINE_Rakennus- ja yhdyskuntatekniikan osasto teki vuosina 1975\xe2\x80\x931979 laajan niin sanotun ASTA-tutkimuksen, jossa selvitettiin usean asuntoalueen kaavoitus- ja rakennuskustannukset. Tutkimuksen kansantaloudellisten s\xc3\xa4\xc3\xa4st\xc3\xb6jen arvioitiin nousevan jopa 500 miljoonaan markkaan._NEWLINE_Vuoteen 1970 menness\xc3\xa4 suurin osa VTT:n laboratorioista oli saanut uudet tilat Otaniemest\xc3\xa4. VTT:n punatiiliset rakennukset suunnitteli Alvar Aallon arkkitehtitoimisto. VTT:n p\xc3\xa4\xc3\xa4rakennus valmistui vuonna 1975. VTT laajeni 1970- ja 1980-luvuilla my\xc3\xb6s alueellisesti ja uusia laboratorioita perustettiin Ouluun, Tampereelle, Jyv\xc3\xa4skyl\xc3\xa4\xc3\xa4n ja Outokumpuun.\n_START_SECTION_\n1980-luku: Teollisuutta palvelevia tutkimusohjelmia\n_START_PARAGRAPH_\n1980-luvun alussa perustettiin Tekniikan kehitt\xc3\xa4miskeskus Tekes. Tekesin teknologiaohjelmat loivat Suomen tutkimusj\xc3\xa4rjestelm\xc3\xa4lle selke\xc3\xa4n perustan. VTT:ll\xc3\xa4 oli 1980-luvun lopussa k\xc3\xa4ynniss\xc3\xa4 11 tutkimusohjelmaa. Ne k\xc3\xa4sitteliv\xc3\xa4t energia- ja ymp\xc3\xa4rist\xc3\xb6prosesseja, digitaalista signaalink\xc3\xa4sittely\xc3\xa4, komposiittimateriaaleja ja -rakenteita rakennusteollisuudessa, molekyylimallinnusta, pintatekniikkaa, puuteknologiaa, energiaa s\xc3\xa4\xc3\xa4st\xc3\xa4vi\xc3\xa4 laitteita, integroitua ohjaustekniikkaa, biologisesti hajoavia muoveja, logistiikkaa sek\xc3\xa4 tuotemallien k\xc3\xa4ytt\xc3\xb6\xc3\xa4 tuotteen ja tuotannon suunnittelussa._NEWLINE_Tietokoneen k\xc3\xa4ytt\xc3\xb6 koneiden ja laitteiden suunnittelussa yleistyi voimakkaasti 1980-luvulla. CAD- ja CAM-teknologian avulla suunnittelija pystyi kokeilemaan nopeasti ja edullisesti eri vaihtoehtoja._NEWLINE_1980-luku alkoi matkaviestinn\xc3\xa4n nousun aika. VTT:n oli aktiivisesti mukana yhteisty\xc3\xb6ss\xc3\xa4, jonka tuloksena syntyi matkapuhelin. Pohjoismaat kehittiv\xc3\xa4t 1970-luvun loppupuolella yhdess\xc3\xa4 automaattisesti ilman puhelunv\xc3\xa4litt\xc3\xa4ji\xc3\xa4 toimivan analogisen NMT (Nordic Mobile Telephone) -matkapuhelintekniikan desimetriaalloille eli UHF-taajuuksille). Pohjoismaiden aloitteesta Euroopan maat kehittiv\xc3\xa4t digitaalisen GSM (Global System for Mobile Communication) -matkapuhelintekniikan, joka otettiin Suomessa k\xc3\xa4ytt\xc3\xb6\xc3\xb6n 1991. Nokian matkapuhelimet valloittivat sitten maailmanmarkkinat ja ovat muuttaneet niin viestint\xc3\xa4\xc3\xa4 kuin Suomen elinkeinoel\xc3\xa4m\xc3\xa4\xc3\xa4 merkitt\xc3\xa4v\xc3\xa4sti. VTT:ss\xc3\xa4 kehitettiin my\xc3\xb6s maailman ensimm\xc3\xa4inen videokuvapuhelin jo vuonna 1984, mutta aika ei viel\xc3\xa4 silloin ollut aivan kyps\xc3\xa4 sen kaupallistamiselle.\n_START_SECTION_\n1990-luku: Elektroniikan ja tietotekniikan tutkimus kehityksen veturina\n_START_PARAGRAPH_\nNopeasti kehittyv\xc3\xa4n tietotekniikan, elektroniikan ja langattoman viestinn\xc3\xa4n mahdollisuudet, rajoitukset, seurausvaikutukset ja uudet ratkaisut olivat 1990-luvulla tiiviin tutkimuksen ja kokeilujen kohteena._NEWLINE_VTT osallistui my\xc3\xb6s kansainv\xc3\xa4liseen toimintaan esimerkiksi Euroopan avaruusj\xc3\xa4rjest\xc3\xb6n ESA:n  tieteellisess\xc3\xa4 avaruusohjelmassa. Ohjelmaan kuului aurinkokuntaa tutkiva SOHO-avaruusalus,jonka tutkimusinstrumenttien sek\xc3\xa4 itse aluksen rakenteiden testilaitteiden rakentamiseen VTT otti osaa._NEWLINE_Biotekniikka nousi uudeksi, toiveita her\xc3\xa4tt\xc3\xa4v\xc3\xa4ksi kasvualaksi. VTT tutki yhteisty\xc3\xb6ss\xc3\xa4 Panimolaboratorion kanssa muun muassa jatkuvatoimista, immobilisoituun hiivaan perustuvaa oluen k\xc3\xa4ymist\xc3\xa4. Tavoitteena oli nopeuttaa oluenvalmistusprosessia._NEWLINE_Tuotantotekniikassakin tietotekniikan soveltaminen avasi uusia n\xc3\xa4kymi\xc3\xa4. Vuonna 1996 VTT aloitti muun muassa virtuaaliprototypoinnin, jossa digitaalista tietokonemallia k\xc3\xa4ytettiin tuotekehityksen tukena. Mallinnuksen avulla tuotekehityst\xc3\xa4 voitiin nopeuttaa ja samalla pienent\xc3\xa4\xc3\xa4 kustannuksia.\n_START_SECTION_\n2000-luku: Kest\xc3\xa4v\xc3\xa4 kehitys ja digitalisaatio ohjaavina trendein\xc3\xa4\n_START_PARAGRAPH_\nUusia tutkimuksellisia avauksia on 2000-luvulla haettu muun muassa strategisilla teknologiateemoilla ja keskitt\xc3\xa4m\xc3\xa4ll\xc3\xa4 oma-aloitteista tutkimustoimintaa aiempaa suurempiin tutkimuskokonaisuuksiin. Teemoina on nostettu esiin muun muassa Tulevaisuuden tiedonsiirtoteknologiat, Puhdas maailma, \xc3\x84lykk\xc3\xa4\xc3\xa4t tuotteet ja j\xc3\xa4rjestelm\xc3\xa4t sek\xc3\xa4 Turvallisuus ja k\xc3\xa4ytt\xc3\xb6varmuus. Kest\xc3\xa4v\xc3\xa4 kehitys ja tiedon digitalisaatio ovat nousseet vahvasti esiin keskeisin\xc3\xa4 tutkimustoimintaa ohjaavina trendein\xc3\xa4._NEWLINE_Esimerkki isojen ohjelmakokonaisuuksien hyvist\xc3\xa4 puolista on Painettu \xc3\xa4lykkyys -ohjelma. Siin\xc3\xa4 yhdistettiin ICT, elektroniikka- ja painoteknologiaa kesken\xc3\xa4\xc3\xa4n uusien tuotteiden luomiseksi. Painoprosessilla tuotettu elektroniikka mahdollistaa uusien niin sanottujen \xc3\xa4lylytuotteiden edullisen tuotannon. Painettu \xc3\xa4lykkyys -ohjelman tuloksena on markkinoille saatu ensimm\xc3\xa4isi\xc3\xa4 rullalta rullalle -tuotantoprosessilla valmistettuja tuotteita. Esimerkiksi elintarviketuotteiden pakkauksiin on kehitetty uusia indikaattoreita, kuten tuotteen tuoreudesta kertova l\xc3\xa4mm\xc3\xb6ll\xc3\xa4 aktivoituva happi-indikaattori._NEWLINE_VTT:n palvelut pyrkiv\xc3\xa4t tukemaan asiakasta innovaatioprosessin kaikissa vaiheissa tulevaisuuden teknologia-, markkina- ja toimintaymp\xc3\xa4rist\xc3\xb6kehityksen hahmottamisesta tuotteiden markkinoillep\xc3\xa4\xc3\xa4syn varmistavaan vaatimustenmukaisuuden varmentamiseen. VTT kykenee n\xc3\xa4in aiempaa selvemmin tukemaan asiakkaitaan teollisoikeuksien hy\xc3\xb6dynt\xc3\xa4misess\xc3\xa4 ja toisaalta tarjoamaan my\xc3\xb6s tuotekehityst\xc3\xa4 ja kaupallistamista tukevat testaus-, tuotehyv\xc3\xa4ksynt\xc3\xa4- ja sertifiointi- ym. asiantuntijapalvelut._NEWLINE_VTT:n vahva kotimainen ja kansainv\xc3\xa4linen verkostoituminen edist\xc3\xa4\xc3\xa4 tehokasta teknologian kehityst\xc3\xa4 ja siirtoa ja auttaa luomaan kansainv\xc3\xa4list\xc3\xa4 kilpailukyky\xc3\xa4. VTT on jo pitk\xc3\xa4n aikaa ollut aktiivisin suomalainen EU-tutkimushankkeisiin osallistuja. VTT:ss\xc3\xa4 on k\xc3\xa4ynniss\xc3\xa4 vuosittain yli 400 kansainv\xc3\xa4list\xc3\xa4 julkista tutkimushanketta.\n_START_SECTION_\n2010-luku: Teknologian tutkimuskeskus VTT Oy\n_START_PARAGRAPH_\nVTT siirtyi vuoden 2010 alusta Group-rakenteeseen ja viralliseksi nimeksi tuli Teknologian tutkimuskeskus VTT. T\xc3\xa4ll\xc3\xb6in tyt\xc3\xa4ryhti\xc3\xb6t VTT Ventures, VTT International ja VTT Expert Services aloittivat toimintansa. VTT Memsfab Oy aloitti toimintansa vuonna 2011._NEWLINE_Valtioneuvoston 5.9.2013 tekem\xc3\xa4ll\xc3\xa4 periaatep\xc3\xa4\xc3\xa4t\xc3\xb6ksell\xc3\xa4 valtion tutkimuslaitosten rakenteita ja tutkimusrahoitusta uudistettiin. VTT ja Mittatekniikan keskus MIKES yhdistettiin. VTT muuttui\xc2\xa0valtion kokonaan omistamaksi, voittoa tavoittelemattomaksi erityisteht\xc3\xa4v\xc3\xa4yhti\xc3\xb6ksi Teknologian tutkimuskeskus VTT Oy:ksi. Uuden osakeyhti\xc3\xb6muotoisen VTT:n toiminta\xc2\xa0alkoi 1. tammikuuta 2015. Yhti\xc3\xb6muotoinen toiminta antaa joustavammat rahoitusmahdollisuudet talouden suunnitteluun ja liiketoiminnan kehitt\xc3\xa4miseen. VTT Oy saa\xc2\xa0edelleen valtiolta tutkimusrahoitusta perusteht\xc3\xa4v\xc3\xa4ns\xc3\xa4 hoitamiseen, yritysten liiketoiminnan uudistumista palvelevan osaamisen luomiseen._NEWLINE_VTT uudisti organisaatiotaan 1. tammikuuta 2014 lukien ja kokosi toiminnan kolmeen liiketoiminta-alueeseen: Tietointensiiviset tuotteet ja palvelut, \xc3\x84lyk\xc3\xa4s teollisuus ja energiaj\xc3\xa4rjestelm\xc3\xa4t sek\xc3\xa4 Luonnonvara- ja ymp\xc3\xa4rist\xc3\xb6ratkaisut.\n_START_SECTION_\nJohto ja toimipaikat\n_START_PARAGRAPH_\nVTT:n p\xc3\xa4\xc3\xa4konttori on Espoon Otaniemess\xc3\xa4. P\xc3\xa4\xc3\xa4johtaja on TkT Antti Vasara. VTT:ll\xc3\xa4 on toimipisteet muun muassa Otaniemess\xc3\xa4, Oulussa, Tampereella, Jyv\xc3\xa4skyl\xc3\xa4ss\xc3\xa4 ja Kuopiossa. VTT:ll\xc3\xa4 on kontaktipiste my\xc3\xb6s Belgiassa._NEWLINE_VTT:ll\xc3\xa4 on my\xc3\xb6s alueellisia asiamiehi\xc3\xa4 12 paikkakunnalla, muun muassa Turussa, Sein\xc3\xa4joella ja Varkaudessa.\n_START_SECTION_\nVilppiep\xc3\xa4ilyt\n_START_PARAGRAPH_\nHelsingin Sanomat nosti helmikuussa 2016 esiin ep\xc3\xa4ilyn tiedevilpist\xc3\xa4 VTT:n entisess\xc3\xa4 metabolomiikan tutkimusryhm\xc3\xa4ss\xc3\xa4, jota johti tutkimusprofessori Matej Ore\xc5\xa1i\xc4\x8d. VTT oli ollut jo aiemmin ep\xc3\xa4ilyst\xc3\xa4 yhteydess\xc3\xa4 Tutkimuseettiseen neuvottelukuntaan ja teett\xc3\xa4nyt ep\xc3\xa4ilyst\xc3\xa4 selvityksen ulkopuolisilla tutkimusfirmoilla. N\xc3\xa4iss\xc3\xa4 selvityksiss\xc3\xa4 ei ollut l\xc3\xb6ytynyt todisteita selke\xc3\xa4st\xc3\xa4 vilpist\xc3\xa4. VTT on todennut, ett\xc3\xa4 suhtautuu eritt\xc3\xa4in vakavasti ep\xc3\xa4ilyksiin tutkimuseettisist\xc3\xa4 ongelmista. Asioiden selkiinnytt\xc3\xa4miseksi VTT avasi tapauksen uudelleen selvitett\xc3\xa4v\xc3\xa4ksi, VTT nimitti riippumattomat tahot selvitt\xc3\xa4m\xc3\xa4\xc3\xa4n tutkimuseettiset ja johtamisk\xc3\xa4yt\xc3\xa4nt\xc3\xb6\xc3\xb6n liittyv\xc3\xa4t asiat. VTT julkisti valmistuneet raportit. Selvitysmiehet eiv\xc3\xa4t l\xc3\xb6yt\xc3\xa4neet n\xc3\xa4ytt\xc3\xb6\xc3\xa4 vuonna 2008 julkaistun Journal of Experimental Medicinen diabetesartikkeliin kohdistuvasta tutkimuseettisest\xc3\xa4 vilpist\xc3\xa4.'